กฎกระทรวง ฉบับที่ 2 (พ.ศ.2511) ออกตามความในพระราชบัญญัติผู้สอบบัญชี พ.ศ.2505

กฎกระทรวง

กฎกระทรวง
ฉบับที่
2 (พ.ศ. 2511)
ออกตามความในพระราชบัญญัติผู้สอบบัญชี
พ.ศ.
2505
------------

                   อาศัยอำนาจตามความในมาตรา
18 และมาตรา 26 แห่งพระราชบัญญัติ
ผู้สอบบัญชี พ.ศ. 2505
รัฐมนตรีว่าการกระทรวงเศรษฐการออกกฎกระทรวงไว้ 
ดังต่อไปนี้

                   ให้กำหนดมรรยาทของผู้สอบบัญชีรับอนุญาต
ดังนี้

                   (1)
ไม่รับสอบบัญชีในกิจการซึ่งตนมีส่วนได้เสียไม่ว่าเกี่ยวด้วย
ทรัพย์สินหรือตำแหน่งหน้าที่

                   (2)
ไม่กระทำการใด ๆ อันอาจนำมาซึ่งความเสื่อมเสียเกียรติศักดิ์
แห่งวิชาชีพ

                   (3)
ไม่เปิดเผยความลับของกิจการที่ตนได้รู้มาในหน้าที่จากการสอบบัญชี
เว้นแต่กรณีที่ต้องให้ถ้อยคำในฐานะเป็นพยานตามกฎหมายว่าด้วยประมวลวิธีพิจารณา
ความหรือที่ต้องให้ถ้อยคำตามกฎหมายอื่น

                   (4)
ไม่กำหนดสินจ้างหรือค่าตอบแทน โดยถือเอาอัตราสูงต่ำของยอดเงิน
หรือของมูลค่าทรัพย์สินใดที่ตนรับรองหรือที่ตนมีส่วนร่วมในการสอบบัญชีเป็นเกณฑ์

                   (5)
ไม่รับรองหรือยืนยอมให้ผู้อื่นอ้างว่าตนเป็นผู้ทำการสอบบัญชีใน
กิจการใด โดยตนมิได้เป็นผู้ควบคุมการสอบบัญชีในกิจการนั้น

                   (6)
ไม่โฆษณาหรือยินยอมให้ผู้อื่นโฆษณาด้วยประการใด ๆ ซึ่งการประกอบ
วิชาชีพสอบบัญชี เว้นแต่การแสดง ชื่อคุณวุฒิ ที่อยู่
หรือสำนักงานของตน

                   (7)
ไม่แย่งงานการสอบบัญชีจากผู้สอบบัญชีรับอนุญาตอื่น

                   (8)
ไม่ให้หรือรับว่าจะให้ทรัพย์สินหรือประโยชน์ใด ๆ เพื่อเป็นการ
จูงใจให้บุคคลอื่นแนะนำหรือจัดหางานการสอบบัญชีมาให้ตนทำ
เว้นแต่การให้
หรือรับว่าจะให้ทรัพย์สินหรือประโยชน์เช่นว่านั้นได้เป็นไปตามประเพณีของ
การสอบบัญชี

                   (9)
ไม่เรียกหรือรับทรัพย์สินหรือประโยชน์จากบุคคลใดในเมื่อบุคคล
นั้นได้รับงานเพราะการแนะนำหรือการจัดหางานของตนในฐานะที่เป็นผู้สอบบัญชี
รับอนุญาตของกิจการนั้น

                   (10)
ไม่ทำการสอบบัญชีเกินกว่าที่ได้รับมอบหมายจากผู้สอบบัญชีรับ
อนุญาตอื่น เว้นแต่จะได้รับอนุญาตจากผู้มอบหมายนั้น

                   (11)
ไม่ลงลายมือชื่อรับรองการสอบบัญชีของกิจการใดที่ตนมิได้ทำการ
สอบบัญชีหรือมิได้ควบคุมการสอบบัญชีด้วยตนเอง

                   (12)
ไม่ปกปิดข้อเท็จจริงหรือบิดเบือนความจริงอันเป็นสาระสำคัญของ
งบดุลและบัญชีที่ตนลงลายมือชื่อรับรองซึ่งอาจทำให้เกิดการหลงผิดและอาจ
เสียหายแก่กิจการที่สอบบัญชีนั้นหรือแก่บุคคลที่เกี่ยวข้อง

                   (13)
ไม่ลงลายมือชื่อรับรองการสอบบัญชีใดในเมื่อยังมิได้ตรวจสอบ
หลักฐานที่จำเป็นตามมาตรฐานการสอบบัญชี

                   (14)
ให้บันทึกความเห็นไว้ในรายงานการสอบบัญชีเมื่อปรากฏว่ากิจการ
ที่ตนรับสอบบัญชีนั้นมีการปฏิบัติที่ขัดหรือแย้งกับหลักการบัญชี

                   (15)
การลงลายมือชื่อรับรองการสอบบัญชีโดยมีเงื่อนไขอย่างหนึ่งอย่าง
ใดต้องแสดงเหตุผลของการระบุเงื่อนไขนั้นไว้ด้วย

                   (16)
ไม่ลงลายมือชื่อรับรองประมาณการกำไรของกิจการใดที่ตนรับสอบ
บัญชีเป็นการล่วงหน้า

                    (17)
ปฏิบัติงานการสอบบัญชีด้วยความซื่อสัตย์สุจริตและด้วยความระมัดระวัง
ตามมาตรฐานการสอบบัญชี

                                  ให้ไว้
ณ วันที่ 11 มีนาคม พ.ศ. 2511

                                          พจน์
สารสิน

                                 รัฐมนตรีว่าการกระทรวงเศรษฐการ

+-------------------------------------------------------------------------------------------------+
หมายเหตุ เหตุผลในการประกาศใช้กฎกระทรวงฉบับนี้ คือ
เนื่องจากกฎหมายว่าด้วยผู้สอบบัญชี 
ประสงค์จะควบคุมมรรยาทของผู้ประกอบวิชาชีพสอบบัญชีให้อยู่ในมาตรฐานอันดี

ประกอบทั้งขณะนี้ได้มีผู้สอบบัญชีรับอนุญาตเป็นจำนวนมากแล้ว
จึงออกกฎกระทรวงฉบับนี้
ตามกฎหมายว่าด้วยผู้สอบบัญชี